答李武伯
作者：陳宓
朝代：宋

paragraphs: 李郎江西彥，傑出天與才。
勉齋恨得晚，垂絕傾所懷。
朅來復入閩，吾道歎已乖。
延平有書社，四儒孔門儕。
地勢得爽塏，山川似天開。
群賢爲一至，君至亦少諧。
所讀唯聖經，坦然疑無猜。
藜藿足可飽，窗几無餘埃。
樂天復安土，何有羈旅哉。
所望講究精，南山賦臺來。
如何苦吟僻，却與長吉偕。
昔人三百篇，詞達謝剪裁。
那用愁肝腎，推敲費安排。
請尋顔氏樂，兀兀坐書齋。